CELEX: 32018D0485
Language: sk
Date: 2018-03-19 00:00:00
Title: Vykonávacie rozhodnutie Rady (EÚ) 2018/485 z 19. marca 2018, ktorým sa Dánsku povoľuje uplatňovať osobitné opatrenie odchyľujúce sa od článku 75 smernice 2006/112/ES o spoločnom systéme dane z pridanej hodnoty

23.3.2018   
            
            
               SK
            
            
               Úradný vestník Európskej únie
            
            
               L 81/13
            
         VYKONÁVACIE ROZHODNUTIE RADY (EÚ) 2018/485
   z 19. marca 2018,
   ktorým sa Dánsku povoľuje uplatňovať osobitné opatrenie odchyľujúce sa od článku 75 smernice 2006/112/ES o spoločnom systéme dane z pridanej hodnoty
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 291 ods. 2,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
   so zreteľom na návrh Európskej komisie,
   keďže:
   
               (1)
            
            
               Dánsko v liste, ktorý Komisia zaevidovala 21. novembra 2017, požiadalo v súlade s článkom 395 ods. 2 smernice 2006/112/ES o povolenie uplatňovať osobitné opatrenie upravujúce právo na odpočet DPH na vstupe, ktoré sa odchyľuje od článku 75 uvedenej smernice.
            
         
               (2)
            
            
               V súlade s článkom 395 ods. 2 druhým pododsekom smernice 2006/112/ES Komisia listom zo 7. decembra 2017 a listom z 8. decembra 2017 doručila ostatným členským štátom žiadosť, ktorú predložilo Dánsko, a listom z 11. decembra 2017 oznámila Dánsku, že má všetky potrebné informácie na posúdenie žiadosti.
            
         
               (3)
            
            
               Bez odchyľujúceho sa opatrenia dánske právne predpisy stanovujú, že ak zdaniteľná osoba na dánskych úradoch zaregistruje ľahké nákladné vozidlo s maximálnou povolenou celkovou hmotnosťou tri tony, používané výlučne na podnikanie, umožňuje sa jej z obstarávacej ceny a nákladov na prevádzku vozidla odpočítať v plnej výške DPH na vstupe. Ak sa takéto vozidlo následne použije na súkromné účely, zdaniteľná osoba stráca nárok na odpočet DPH z obstarávacej ceny vozidla.
            
         
               (4)
            
            
               S cieľom zmierniť dôsledky uvedeného režimu Dánsko požiadalo o povolenie uplatňovať osobitné opatrenie odchyľujúce sa od článku 75 smernice 2006/112/ES. Výnimka bola udelená vykonávacím rozhodnutím Rady 2012/447/EÚ (2) a následne aj vykonávacím rozhodnutím Rady (EÚ) 2015/992 (3). Platnosť tohto druhého rozhodnutia uplynula 31. decembra 2017.
            
         
               (5)
            
            
               Zdaniteľným osobám, ktoré vozidlo zaregistrovali ako vozidlo používané výlučne na podnikanie, by toto opatrenie umožnilo používať dané vozidlo aj na súkromné účely a základ dane z príslušnej operácie považovanej za poskytovanie služieb podľa článku 75 smernice 2006/112/ES vypočítať na základe paušálnej dennej sadzby, takže by nemuseli prísť o nárok na odpočet DPH z obstarávacej ceny vozidla.
            
         
               (6)
            
            
               Táto zjednodušená metóda výpočtu by však mala byť obmedzená na používanie vozidla na súkromné účely najviac počas 20 dní v kalendárnom roku a paušálna sadzba splatnej DPH by mala byť stanovená na 40 DKK za každý deň používania vozidla na súkromné účely. Túto sumu stanovila dánska vláda na základe analýzy vnútroštátnych štatistík.
            
         
               (7)
            
            
               Cieľom tohto opatrenia, ktoré by sa malo vzťahovať na ľahké nákladné vozidlá s maximálnou povolenou celkovou hmotnosťou tri tony, je zjednodušiť povinnosti súvisiace s DPH pre zdaniteľné osoby, ktoré vozidlo zaregistrované výlučne na podnikanie príležitostne používajú na súkromné účely, čím by sa zjednodušil postup pri výbere DPH. Zdaniteľné osoby by si však naďalej mohli zvoliť možnosť zaregistrovať ľahké nákladné vozidlo ako vozidlo používané na podnikanie aj na súkromné účely. V takomto prípade by zdaniteľné osoby stratili nárok na odpočet DPH z obstarávacej ceny vozidla, ale nemali by povinnosť platiť denný poplatok za použitie vozidla na súkromné účely.
            
         
               (8)
            
            
               Povolenie opatrenia, ktorým sa zabezpečí, aby zdaniteľné osoby, ktoré vozidlo zaregistrované výlučne na podnikanie príležitostne používajú na súkromné účely, neprišli o nárok na plný odpočet DPH na vstupe z daného vozidla, je v súlade so všeobecnými pravidlami odpočtu stanovenými v smernici 2006/112/ES.
            
         
               (9)
            
            
               Platnosť povolenia by mala byť časovo obmedzená a mala by preto uplynúť 31. decembra 2020.
            
         
               (10)
            
            
               S cieľom zabezpečiť, aby sa dosiahli ciele sledované opatrením, vrátane zabezpečenia neprerušovaného uplatňovania predtým povolenej výnimky a zachovania právnej istoty, pokiaľ ide o zdaňovacie obdobie, je vhodné, aby sa toto rozhodnutie uplatňovalo od 1. januára 2018. Keďže Dánsko požiadalo o obnovenie povolenia 21. novembra 2017 a pokračovalo v uplatňovaní právneho režimu stanoveného v jeho vnútroštátnom práve na základe predtým povolenej výnimky od 1. januára 2018, oprávnené očakávanie dotknutých osôb je riadne zohľadňované.
            
         
               (11)
            
            
               Ak Dánsko požiada o ďalšie predĺženie platnosti odchyľujúceho sa opatrenia na obdobie po 31. decembri 2020, malo by Komisii spolu so žiadosťou o predĺženie platnosti predložiť správu do 31. marca 2020.
            
         
               (12)
            
            
               Usudzuje sa, že vplyv výnimky na celkovú sumu príjmov z DPH vybraných vo fáze konečnej spotreby by bol zanedbateľný a výnimka nebude mať nepriaznivý vplyv na vlastné zdroje Únie pochádzajúce z DPH,
            
         PRIJALA TOTO ROZHODNUTIE:
   Článok 1
   Odchylne od článku 75 smernice 2006/112/ES, ak zdaniteľná osoba ľahké nákladné vozidlo zaregistrované výlučne na účely podnikania používa aj na súkromné účely alebo na súkromné účely svojich zamestnancov, alebo všeobecnejšie na iné než podnikateľské účely, Dánsko je oprávnené stanoviť základ dane na základe paušálnej sadzby za každý deň takéhoto používania.
   Denná paušálna sadzba uvedená v prvom odseku je 40 DKK.
   Článok 2
   Opatrenie uvedené v článku 1 sa uplatňuje len na ľahké nákladné vozidlá s maximálnou povolenou celkovou hmotnosťou tri tony.
   Toto opatrenie sa neuplatňuje v prípade, že sa vozidlo na súkromné účely používa dlhšie ako 20 dní v kalendárnom roku.
   Článok 3
   Toto rozhodnutie nadobúda účinnosť dňom jeho oznámenia.
   Uplatňuje sa od 1. januára 2018 do 31. decembra 2020.
   Prípadná žiadosť o predĺženie opatrenia stanoveného v tomto rozhodnutí sa Komisii predloží do 31. marca 2020 a pripojí sa k nej správa o preskúmaní daného opatrenia.
   Článok 4
   Toto rozhodnutie je určené Dánskemu kráľovstvu.
   
      V Bruseli 19. marca 2018
      
         
            Za Radu
         
         
            predseda
         
         R. PORODZANOV
      
   
   
      (1)  Ú. v. EÚ L 347, 11.12.2006, s. 1.
   
      (2)  Vykonávacie rozhodnutie Rady 2012/447/EÚ z 24. júla 2012, ktorým sa Dánsku povoľuje zaviesť osobitné opatrenie odchyľujúce sa od článku 75 smernice Rady 2006/112/ES o spoločnom systéme dane z pridanej hodnoty (Ú. v. EÚ L 202, 28.7.2012, s. 24).
   
      (3)  Vykonávacie rozhodnutie Rady (EÚ) 2015/992 z 19. júna 2015, ktorým sa Dánsku povoľuje zaviesť osobitné opatrenie odchyľujúce sa od článku 75 smernice 2006/112/ES o spoločnom systéme dani z pridanej hodnoty (Ú. v. EÚ L 159, 25.6.2015, s. 66).